মতলব দক্ষিণ উপজেলার উত্তর বহরী গ্রামে মানসিক প্রতিবন্ধী পুত্র ইউসুফ (২৫) এর হাতে প্রতিবন্ধী (অন্ধ) পিতা মোঃ নূরুল হক কাজী (৬০) খুন হয়েছে। গুরুতর আহত হয়েছে মা  জাহানারা বেগম (৫০)। গতকাল ২৭ জুন, সোমবার আনুমানিক সকাল ৭টায় উপজেলার উত্তর বহরী গ্রামের কাজী বাড়ীতে এ ঘটনাটি ঘটেছে।  পুলিশ ও প্রত্যক্ষদর্শী সূত্রে জানা যায়, নিহত নুরুল হক কাজীর দীর্ঘ প্রায় ৩/৪ বৎসর পূর্বে দুটি চোখের দৃষ্টি হারিয়ে ফেলে এবং প্রায় ১ বছর পূর্বে পুত্র ইউসুফ মানসিক রোগে আক্রান্ত হয়। ইউসুফ এক সন্তানের জনক। সে মানসিক রোগে আক্রান্ত হওয়ার পর থেকে তার স্ত্রী সন্তানকে নিয়ে শশুর বাড়ীতে চলে যায়। নিহত নুরুল হকের পরিবার দারিদ্র ও অসহায় হওয়ায় পিতা ও পুত্রের চিকিৎসা খরচ চালানো খুবই কষ্টকর হয়ে পড়ে। তবে মানসিক  প্রতিবন্ধী ইউসুফকে সুস্থ্য করার জন্য তার বোন নূরজাহান বেগম (২৬) সেলাই মেশিনের কাজ করে ভাইয়ের চিকিৎসার খরচ চালিয়ে আসছিল। সে কুমিল্লার জামানস ক্লিনিক হাসপাতাল নামক মানসিক হাসপাতালে দীর্ঘদিন যাবৎ চিকিৎসা সেবা নিয়েছে। অর্থের অভাবে পূর্ন চিকিৎসা করতে না পেরে চিকিৎসকের প্রেসক্রিপশন অনুযায়ী বাড়ীতে ঔষধ সেবন করে আসছে। গত ১৫/২০ দিন যাবৎ তার বোন নূরজাহান বেগমের পারিবারিক সমস্যার কারণে ভাইয়ের চিকিৎসা খরচ চালাতে না পারায় সে আবার মানসিক ভারসাম্য হারিয়ে ফেলে। ঘটনার দিন সকালে ইউসুফ কুপি রাখার কাঠের দেউরিয়া দিয়ে প্রথমে তার  মায়ের মাথায় আঘাত করে পরে তার পিতার মাথায়ও সজোরে আঘাত করলে মা ও পিতা মাটিতে লুটিয়ে পড়ে। সাথে সাথে বাড়ীর লোকজন ঘটনাস্থলে দৌড়ে এসে উভয়কে রক্তাক্ত জখম অবস্থায় দেখে তার মেয়ের জামাতা মোবারকদী গ্রামের মজিবুর রহমান গাজীকে মোবাইলে অবহিত করলে সে তাৎক্ষনিক ঘটনাস্থলে এসে শ্বশুর ও শাশুরীকে উদ্ধার করে চিকিৎসার জন্য চাঁদপুর সদর হাসাপাতালে নিয়ে যায়। কর্তব্যরত চিকিৎসক তার শাশুরী জাহানারা বেগমকে হাসপাতালে ভর্তি দিলেও শ্বশুরের অবস্থা বেগতিক দেখে উন্নত চিকিৎসার জন্য ঢাকায় রেফার করে। শ্বশুরকে নিয়ে হাসপাতালের নিচে নেমে আসার পরই  তার মৃত্যু হয়। এদিকে এ ঘটনা মতলব দক্ষিণ থানাকে অবহিত করলে থানার উপ-পুলিশ পরিদর্শক আনোয়ার হোসেন সঙ্গীয় ফোর্স নিয়ে ঘটনাস্থল পরিদর্শন করেন এবং ঘাতক ইউসুফকে আটক করে থানায় নিয়ে আসে। এ ব্যাপারে মতলব দক্ষিণ থানায় একটি হত্যা মামলা হয়েছে। মামলা নং- ১১, তারিখ- ২৭-০৬-২০১১ইং। এ ঘটনাটি এলাকায় বেশ চাঞ্চল্যতার সৃষ্টি হয়েছে।